Bokgroep: Nou word daar tóg van oorsee af gekies ... | Maroela Media
Francois Louw (Foto sarugby.co.za)
'n Mens weet nie aldag hoe Allister Coetzee en sy mede-keurder(s) redeneer nie, en ook nie hoe hulle sommer hul eie beginsels en besluite oorboord gooi nie.
Die bekendmaking Woensdag van die nuwe Springbokgroep laat jou egter nóg meer verward.
Francois Louw van Bath is saam met die Sharks se skrumskakel Louis Schreuder en hulle opwindende jong vleuel S'bu Nkosi in die Bokgroep ingesluit. Francois Hougaard is die enigste speler wat ná die rugby-fiasko weggelaat is.
Al drie insluitings is 'n ongetwyfelde verbetering op verlede week se spelers in hul posisies, maar oor al drie se insluiting is daar kontensieuse vrae.
Verlede jaar het Francois Louw gesukkel om teen die Iere die pas vol te hou toe hy van oorsee af vir die Junie-toetse laat kom is.
Een van Suid-Afrika beste spelers die afgelope jare was óf moeg na die lang en taai Europese seisoen, óf Suid-Afrika se velde was te "vinnig" vir hom.
Louw het sy reputasie allermins gestand gedoen.
Aan die einde van verlede jaar is daar besluit net manne wat 30 toetse of meer gespeel het, mag voortaan van oorsee af gekies word (behalwe in 'n Wêreldbekerjaar).
Louw voldoen met sy 52 toetse aan hierdie besluit.
Maar wat het geword van die keurders wat vanjaar benewens Francois Hougaard nie spelers van oorsee af wou kies nie? En as Louw gekies is om leemtes te vul, wat van 'n paar ander Bokke oorsee met meer as 30 toetse?
Louw, lyk dit, is terug om weer op Nuweland te speel voor die pawiljoen wat na sy oupa Jan Pickard vernoem is.
Jare lank was hy die nommer twee van die Westelike Provinsie en die Stormers onder die einste Allister Coetzee as afrigter.
Hy was al voorheen by 'n Bokkamp en selfs op 'n Boktoer waar hy nie gespeel het nie. Is hy nou nader getrek nadat Paige, al oor 'n paar seisoene heen, en Francois Hougaard, vanjaar, duidelik nie die oplossing op skrumskakel is nie?
Schreuder, met goeie besluitneming en vinnige skoonmaak, het vanjaar onder Deon Davids by die Kings gedy.
Hy is nóg 'n speler wat sy potensiaal begin verwesenlik het toe hy onder Coetzee se afrigting weg is – soos onder meer Jaco Taute (nou by Munster) en Elton Jantjies (nadat hy teruggekeer het Lions toe).
Gaan Schreuder speelkans kry? Seker nie. Hy moes darem seker al 'n Bokbaadjie gehad het as Paige een het, maar dié sal seker speel.
Schreuder, wat werklik goed by die Kings was, het egter nie vanjaar vir die SA A-span teen die Franse Barbarians plek gekry nie.
Het sy voortgesette goeie vertonings in die vrotterige Curriebekerreeks sedertdien die skaal in sy guns geswaai? Of is daar destyds met die kies van die A-span misgetas?
Hougaard is weggelaat uit die groep, maar 'n mens wonder hoekom Schreuder nou eers nader getrek word nadat Jano Vermaak Argentinië toe is na Cronjé se besering? Was Schreuder skielik só skitterend vir die Sharks?
Cronjé, wat na sy besering teen die Wallabies gespeel het, maar verlede week weens ongesteldheid moes onttrek, is saam met Paige en Schreuder die drie skrumskakels.
Hy gaan 'n baie, baie goeie vleuel word. Op die aanval is hy gif en hy werk hard.
Sal hy vir Rieko Ioane op volle vaart kan keer? Dit sal gesien moet word.
Is Ruan Combrinck met sy veel groter ervaring as Nkosi ná 'n enkele provinsiale seisoen meer opgewasse? Ongetwyfeld.
Maar word die afseisoen wat die manne in Japan speel, as "oorsese rugby" beskou? Hulle het mos nie hulle heil oorsee gaan soek nie, net hulle salarisse vir vier maande aangevul?
Moontlik word hulle as oorsese spelers beskou, anders is daar nog groter bedenkinge oor Coetzee se redenerings- en kiesvermoë.
Die res van die groep
Raymond Rhule en Courtnall Skosan was duidelik volgens Coetzee-hulle nie swakker as Hougaard nie, want hulle is steeds in die groep. Andries Coetzee klou ook steeds aan sy plek vas.
Miskien het (Allister) Coetzee tog wel "positiewes" gesien soos hy na die toets gesê en nie die heelwat foute wat die res van Suid-Afrika opgetel het nie.
Uzair Cassiem, Lood de Jager, Ruan Dreyer, Dan du Preez, Jean-Luc du Preez, Pieter-Steph du Toit, Eben Etzebeth (kaptein), Steven Kitshoff, Siya Kolisi, Francois Louw, Wilco Louw, Malcolm Marx, Bongi Mbonambi, Franco Mostert, Tendai Mtawarira, Trevor Nyakane, Chiliboy Ralepelle.
Andries Coetzee, Ross Cronjé, Damian de Allende, Elton Jantjies, Jesse Kriel, Dillyn Leyds, Rudy Paige, Handré Pollard, Raymond Rhule, Louis Schreuder, Jan Serfontein, Courtnall Skosan, S'busiso Nkosi.
Jaco Kriel is uit vir die seisoen so hulle moes nog 'n fetcher kry. Kwagga is te lig in die broek.
Waar is Combrinck,Ruhan Janse Van Rensburg,Vincent Koch? Toetie en Kie gaan volgende Saterdag in Bloemfontein lang trane huil en die Saterdag daarna in die Kaap is dit hopenlik ook sy laaste toets as afrigter.
Ek wonder so oor die swak vertoning vd bokke, is daar nie maar weer sport bedrog betrokke met mense wat sekere spelers omkoop om swak te speel nie. As dit in krieket gebeur wat is anders in rugby ek kan nie dink dat ons kwaliteit van spelers en afrigting so verswak het nie, iewers is hier weer een of ander vorm v bedrog aan die gang. Ek het om die rede ophou krieket kyk na die Hansie skandaal ek het absoluut geleef vir krieket en kyk dit glad nie meer nie, selfde gebeur nou met rugby ook
As mens sien hoe die bok breier nou desperaat spelers nader hark om sy kastaiings uit die vuur te probeer krap kom die vraag by my op – "Wil 'n top speler werklik sy naam en reputasie aan die misbaksel knoop?"
Allister het vir jare die verhouding van 9/6 by die WP volgehou. Met dit in gedagte is hy baie beperk wat die beste spelers betref. Kyk sy kiesverhouding die afgelope toetse. Dis immers waarom hy aangewys is. Toe die Stormers voorlaasjaar op Nuweland sleg verloor het in n Super 15 wedstryd, was sy kommentaar dat ons darem iets reg gedoen het en dit is dat daar tien spelers van kleur op die veld was. Maak maar jou eie afleiding.